ማሰልጠኛ ማዕከሉ የስፖርት ትጥቅ አቀረበ
ቦጋለ አበበ በኢትዮጵያ የተለያዩ የስፖርት አይነቶችን በማሳደግ በዓለም አቀፍ ደረጃ ተፎካካሪ ለመሆን ያስችል ዘንድ በተለያዩ አካባቢዎች የታዳጊ ወጣቶች ፕሮጀክቶችን መክፈት ሁነኛው አማራጭ እንደሆነ ታምኖበት ተግባራዊ ከተደረገ ዓመታት ተቆጥረዋል። ከቅርብ ጊዜ ወዲህ ግን በተለያዩ አካባቢዎች የተከፈቱ ፕሮጀክቶችና ማሰልጠኛ ማዕከላት በሚፈለገው ደረጃ ውጤታማ እንዳልሆኑ እየተነገረ ይገኛል። ፕሮጀክቶቹ፣ ማሰልጠኛ ማዕከላቱና ትልልቅ የታዳጊ ወጣቶች አካዳሚዎች ጭምር በትክክለኛው እድሜና በሚፈለገው ደረጃ ተተኪ ስፖርተኞችን እያፈሩ ስለመሆናቸው ደፍሮ መናገር አይቻልም። እነዚህ ፕሮጀክቶች፣ ማሰልጠኛ ማዕከላትና አካዳሚዎች በርካታ ገንዘብ ፈሶባቸው የተገነቡ ቢሆንም ከመሰረተ ልማት ባሻገር ሰልጣኞች የሚፈልጓቸውን የተለያዩ ግብዓቶች ማሟላት ሲቸገሩ ይስተዋላል። ይህም በብዙዎች ዘንድ ከፈረሱ ጋሪው እንደቀደመ ተደርጎ ሲታይ ቆይቷል። እነዚህ የስፖርት ማሰልጠኛ ማዕከላት በብዛት ለሰልጣኞች እንደየ ስፖርት አይነቱ የሚያስፈልጉ ምግቦችን በብዛትና በጥራት የማቅረብ  ችግር እንዳለባቸው ሰልጣኞች ዘወትር ቅሬታ ያቀርባሉ። ይህን ለማሟላት የአቅም ችግር እንዳለ ቢታመንም ለስልጠናዎች የሚያስፈልጉ የስፖርት ትጥቆችን በጊዜና በጥራት በማቅረብ ረገድ በርካታ ችግሮች እንዳሉ ማስተዋል ይቻላል። በአሰላ ከተማ የሚገኘው ጥሩነሽ ዲባባ ማሰልጠኛ ማዕከል ባለፉት ዓመታት ከስፖርት ትጥቅ አቅርቦት ጋር በተያያዘ ሰልጣኞች በርካታ ችግሮች እንዳሉባቸው ሲገልፁ ቆይተዋል። በተለይም የስፖርት ትጥቆችን በጥራት፣ በተገቢው ጊዜና እያንዳንዱ ሰልጣኝ በሚያስፈልገው መጠን በማቅረብ ረገድ በርካታ ችግሮች እንደነበሩ መዘገባችን ይታወቃል። ቀደም ሲል የማሰልጠኛ ማዕከሉ አመራሮችም ለስፖርት ትጥቅ መግዣ አስፈላጊው በጀት እያለ በጥራትና በሚፈለገው ጊዜ ትጥቁን የሚያቀርብ አካል ጨረታ ወጥቶ እንኳን ማግኘት ከባድ እንደሆነ ሲገልፁ ነበር። የአትሌት ጥሩነሽ ዲባባ
አትሌቲክስ ማሰልጠኛ ማዕከል
ዋና ዳይሬክተር ዶክተር
አመንሲሳ ከበደ እና
ሌሎች አመራሮች የስልጠናውን
ሂደት ለመደገፍ ይረዳ
ዘንድ ጥራቱን የጠበቀ
እና በእያንዳንዱ ሰልጣኝ
ተክለ ሰውነት ልክ
ግዢ እንዲፈፀም በማድረግ
ለሰልጣኞች ጊዜውን የጠበቀ
የትጥቅ ስርጭት እንዳደረጉ
በማህበራዊ ገፃቸው ሰሞኑን
አሳውቀዋል። በዚህም ሰልጣኞች
የተሰጣቸው ትጥቅ ጥራቱን
የጠበቀ መሆኑንና በልካቸው መገዛቱን እንዲሁም ጊዜውን ጠብቆ እንደደረሳቸው በመግለፅ ለማዕከሉ አመራሮች ምስጋና እንዳቀረቡ ጠቁመዋል።   